Gordana Rusak, izabrana na kandidacijskoj listi MOST-a, izišla je u javnost upozoravajući kako su njezine kolege iz pregovora s potencijalnim partnerima izbacili neophodne segmente za razvoj društva - znanost, obrazovanje i tehnologiju

Gordana Rusak, buduća saborska zastupnica MOST-a koja je izabrana u I. izbornoj jedinici i za koju se nagađa da je na 'Prgometova osoba', istaknula je za RTL kako je MOST u pregovorima s Domoljobnom koalicijom i koalicijom Hrvatska raste izostavljaju područja znanosti, obrazovanja i tehnologije.

"Gospodin Grmoja navodi u medijima područja o kojima se još mora pregovarati izostavljajući, ne po prvi puta, obrazovanje, znanost i tehnologiju, o kojima se treba pregovarati u ponedjeljak prema dogovoru na Plitvicama. Ono nije najavljeno niti u izjavi kolege Kovačića iz MOST-a za Jutarnji list pred koji dan na što sam reagirala i činilo se da smo stvar riješili interno i da je greška novinara. Sada se stvar ponavlja", upozorila je.

Sadržaj se nastavlja...

"Osobno sam radila na materijalima za te pregovore i oni su spremni, ali očito nepotrebni. Nije mi jasno zbog čega se isključuje iz pregovora ovako bitan segment za razvoj gospodarstva i društva u cjelini. Dosad su obrazovanje i znanost bile vrlo zahvalne teme na kojima su se skupljali glasovi birača u predizbornim kampanjama svih stranaka ali samo dok se svjetla pozornice ne bi ugasila", nastavlja Rusak.

"Tada bismo opet potonuli u mrak neznanja i maćehinskog odnosa prema obrazovanju i znanosti. Vjerovala sam čvrsto da se to promijenilo kroz platformu MOST-a i duboko sam vjerovala u ostvarenje svega onoga što sam u predizbornoj kampanji izrekla kao mjere reforme u tom području. Stoga, ne razumijem i ne mogu prihvatiti ovakva stajališta i ignoriranje činjenice da se niti jedna reforma ne može provesti, niti se jedno gospodarstvo može izdići s dna bez ljudi - obrazovanih i kompetentnih", zaključila je.

Podsjetimo, ovo nije prvi put da se Rusak javno oglasila protiv MOST-a. Naime, nakon što je Drago Prgomet izbačen iz MOST-a, Rusak nije bila pozvana na stranačku klauzuru, za koju je saznala da se održava iz medija